ΑΠΟΦΑΣΗ ΤΗΣ ΕΠΙΤΡΟΠΗΣ

της 24ης Φεβρουαρίου 2000

για την παροχή αδείας στα κράτη μέλη να επιτρέπουν προσωρινά την εμπορία υλικού αγενούς πολλαπλασιασμού της αμπέλου που δεν ανταποκρίνεται στις απαιτήσεις της οδηγίας 68/193/ΕΟΚ

[κοινοποιηθείσα υπό τον αριθμό Ε(2000) 416]

(2000/190/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 68/193/ΕΟΚ του Συμβουλίου, της 9ης Απριλίου 1968, περί εμπορίας υλικών αγενούς πολλαπλασιασμού της αμπέλου(1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας και ιδίως το άρθρο 14,

την αίτηση που υπέβαλε η Γαλλία,

Εκτιμώντας τα ακόλουθα:

(1) Στην Κοινότητα, και κυρίως στη Γαλλία, η παραγωγή ορισμένων υλικών αγενούς πολλαπλασιασμού της αμπέλου που ανταποκρίνονται στις απαιτήσεις της οδηγίας 68/193/ΕΟΚ ήταν ελλειμματική το 1998 και, κατά συνέπεια, δεν επιτρέπει να επιτευχθεί ο εφοδιασμός της εν λόγω χώρας.

(2) Είναι αδύνατον να καλυφθούν οι ανάγκες αυτές με ικανοποιητικό τρόπο καταφεύγοντας σε υλικά που ανταποκρίνονται σε όλους τους όρους που έχουν καθορισθεί από την προαναφερθείσα οδηγία.

(3) Πρέπει κατά συνέπεια να παρασχεθεί άδεια στην Γαλλία, για περίοδο που θα λήγει στις 15 Μαρτίου 2000, να επιτρέψει την εμπορία υλικών κατηγορίας που υπόκειται σε μειωμένες απαιτήσεις.

(4) Πρέπει, επιπλέον, να παρασχεθεί άδεια σε άλλα κράτη μέλη που μπορούν να προμηθεύσουν στη Γαλλία τέτοιου είδους υλικό, να επιτρέψουν την εμπορία του υλικού αυτού προς τον ανωτέρω σκοπό.

(5) Στη Γαλλία το πολλαπλασιαστικό υλικό θα εισαχθεί υπό μορφή κοιμώμενων εμβολιάσιμων οφθαλμών· σύμφωνα με το αίτημα, τα εμβολιάσιμα μοσχεύματα που παράγονται στην Κοινότητα από τέτοιου είδους πολλαπλασιαστικό υλικό προορίζονται να εξαχθούν έπειτα στην Ελβετία.

(6) Χρήση της έγκρισης αυτής μπορεί να πραγματοποιηθεί μόνο σε συμφωνία με τους φυτοϋγειονομικούς όρους και τις φυτοϋγειονομικές απαιτήσεις που καθορίζονται από την οδηγία 77/93/ΕΟΚ του Συμβουλίου(2), όπως τροποποιήθηκε τελευταία από την οδηγία 98/2/ΕΚ της Επιτροπής(3), και από τις λεπτομέρειες εφαρμογής που θεσπίστηκαν δυνάμει αυτών.

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Παρέχεται η άδεια στη Γαλλία, για περίοδο που λήγει στις 15 Μαρτίου 2000, να επιτρέπει την εμπορία στην επικράτειά της κατ' ανώτατο όριο 195000 κοιμώμενων εμβολιάσιμων οφθαλμών, που έχουν συγκομισθεί στην Ελβετία και δεν πληρούν τις απαιτήσεις που καθορίζονται στην οδηγία 68/193/ΕΟΚ όσον αφορά την πιστοποίηση και την επιθεώρηση "standard" πολλαπλασιαστικού υλικού, με την επιφύλαξη ότι η επίσημη ετικέτα έχει χρώμα καστανό και φέρει την ένδειξη "μειωμένες απαιτήσεις".

Άρθρο 2

Παρέχεται επίσης η άδεια στα λοιπά κράτη μέλη να επιτρέπουν, υπό τους όρους που προβλέπονται στο άρθρο 1 και για τους σκοπούς που προβλέπονται από το κράτος μέλος που υποβάλλει τη σχετική αίτηση, την εμπορία, στην επικράτειά τους, του υλικού, η εμπορία του οποίου εγκρίνεται δυνάμει της παρούσας απόφασης.

Άρθρο 3

Οι άδειες βάσει των άρθρων 1 έως 2 παρέχονται με την επιφύλαξη της οδηγίας 77/93/ΕΟΚ του Συμβουλίου καθώς και οποιωνδήποτε λεπτομερειών εφαρμογής της εν λόγω οδηγίας.

Άρθρο 4

Τα κράτη μέλη κοινοποιούν αμέσως στην Επιτροπή και στα λοιπά κράτη μέλη τις ποσότητες πολλαπλασιαστικού υλικού, την εμπορία του οποίου έχουν επιτρέψει στην επικράτειά τους δυνάμει της παρούσας απόφασης.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 24 Φεβρουαρίου 2000.

Για την Επιτροπή

David BYRNE

Μέλος της Επιτροπής

(1) ΕΕ L 93 της 17.4.1968, σ. 15.

(2) ΕΕ L 26 της 31.1.1977, σ. 20.

(3) ΕΕ L 142 της 5.6.1999, σ. 29.